RESOLUCIÓN do 12 de novembro de 2010, da Subdirección Xeral de Desenvolvemento da Sociedade da Información, pola que se dispón a publicación da relación das subvencións concedidas ao abeiro da Resolución do 15 de xuño de 2010 para as entidades sen ánimo de lucro, para actuacións de difusión relacionadas co desenvolvemento da Sociedade da Información, cofinanciadas polo Fondo Europeo de Desenvolvemento Rexional (Feder) e polo Plan Avanza, procedemento administrativo PR521A.
CONSELLERÍA DE PRESIDENCIA, ADMINISTRACIÓNS PÚBLICAS E XUSTIZA — III. OUTRAS DISPOSICIÓNS — 19/11/2010

A Resolución do 15 de xuño de 2010, da Secretaría Xeral de Modernización e Innovación Tecnolóxica, establece as bases reguladoras para a concesión en réxime de concorrencia competitiva, das subvencións destinadas a entidades sen ánimo de lucro para actuacións de difusión relacionadas co desenvolvemento da Sociedade da Información na Comunidade Autónoma de Galicia, cofinanciadas polo Fondo Europeo de Desenvolvemento Rexional (Feder) e polo Plan Avanza, e procede á convocatoria (procedemento administrativo PR521A, publicado no Diario Oficial de Galicia nº 123, do 30 de xuño de 2010).
A Secretaria Xeral de Modernización e Innovación Tecnolóxica con data 20 de outubro de 2010 ditou resolución de concesión de subvencións ao abeiro da citada convocatoria.
O artigo 12º das bases reguladoras dispón: Todas as resolucións serán notificadas de acordo co establecido na Lei 30/1992, do 26 de novembro. Con carácter xeral non se enviarán notificacións postais e de conformidade co establecido no artigo 59º.6 b) da indicada lei, substituirase a notificación individual pola publicación no Diario Oficial de Galicia e na páxina web da Secretaría Xeral de Modernización e Innovación Tecnolóxica. Nesta publicación especificarase a data da convocatoria, o beneficiario, a cantidade concedida e a finalidade da subvención outorgada. Coa publicación no DOG poderá remitirse aos beneficiarios a que consulten información detallada da resolución nun taboleiro da citada web.
Asemade, con esta publicación dáse cumprimento á obriga de publicidade prevista no artigo 15º da Lei 9/2007, do 13 de xuño, de subvencións de Galicia.
Na súa virtude,
ACORDO:
1. Ordenar a publicación no Diario Oficial de Galicia da relación de beneficiarios das subvencións concedidas ao abeiro da Resolución do 15 de xuño de 2010, procedemento administrativo PR521A. Esta relación achégase como Anexo-Subvencións concedidas, con indicación daqueles expedientes que dispoñen de financiamento pola Unión Europea a través do Fondo Europeo de Desenvolvemento Rexional (Feder) cunha porcentaxe do 80%, segundo o establecido na convocatoria.
Estas subvencións realízanse con cargo á aplicación orzamentaria 40.70.571A.781.0-Achegas a institucións sen fins de lucro para proxectos da Sociedade da Información.
2. Facer indicación expresa aos beneficiarios que desde a data de notificación da concesión están suxeitos ás obrigas de publicidade e demostración en relación cos proxectos subvencionados, e mesmo á colocación de placas explicativas permanentes e información de publicidade temporal na súa web, nos supostos e coas condicións previstas na convocatoria.
3. Identificar que os solicitantes que non aparecen no devandito anexo deberán entender que non lles foi concedida a subvención ou, de ser o caso, que lles foi aceptada a renuncia expresa á solicitude de axuda.
4. Identificar o taboleiro electrónico e o taboleiro físico que se describen neste anuncio, como os medios e lugares onde se remite aos interesados para que obteñan información particularizada e motivada dos feitos aquí recollidos, coa indicación de que será onde se publicarán os sucesivos actos integrantes deste procedemento administrativo.
5. Identificar que o acceso aos contidos do devandito taboleiro electrónico pode facerse por tres canles electrónicas distintas. Para empregar calquera das tres canles o interesado deberá dispoñer da primeira folla dos formularios de solicitude, ben en formato papel ou ben en arquivo PDF, que se xerou no seu momento coa aplicación para cubrir os formularios de subvención.
5.1. Acceso pola web www.xunta.es, empregando un código electrónico.
O interesado debe acceder á páxina web da Secretaría Xeral de Modernización e Innovación Tecnolóxica, sita no enderezo
http://imit.xunta.es, e seleccionar a opción Axudas, co que se amosa o servizo do taboleiro electrónico. Para o acceso ao contido do taboleiro electrónico deberá introducir, tecleando, o código electrónico (de entre 16 a 20 carácteres alfanuméricos
) existente na parte superior dereita da primeira folla da súa solicitude, o que garante a privacidade no acceso á información de cada solicitante. O enlace directo a este servizo é o seguinte:
http://imit.xunta.es/portal/sectorempresarialdasociedadedainformacion/
axudas/
5.2. Acceso nun clic desde o arquivo PDF da solicitude.
O interesado debe abrir o arquivo PDF da solicitude cun visor Acrobat Reader. Na parte inferior dereita da primeira folla dispón dunha figura con cadrados brancos e negros, un código QR. Premendo Clic dentro da figura do código QR activará un enlace personalizado co que accede directamente á información.
5.3. Acceso a través dun dispositivo móbil, coa fotografía do código QR.
O interesado debe fotografar o código QR da solicitude e dispoñer no seu dispositivo móbil dun software de recoñecemento e acceso á internet, que lle permita enlazar coa URL que está codificada na matriz bidimensional do código QR.
Disponse de información explicativa adicional sobre o uso das canles electrónicas citadas no seguinte enlace:
http://imit.xunta.es/portal/sectorempresarialdasociedadedainformacion/
axudas/pregunta4.html
6. Facer indicación expresa de que os actos comunicados de resolución da convocatoria son definitivos en vía administrativa e cabe interpoñer, de ser o caso:
-Recurso potestativo de reposición ante o órgano que ditou a resolución, no prazo dun mes contando a partir do día seguinte ao desta publicación, segundo os artigos 116º e 117º da Lei 30/1992, do 26 de novembro, de réxime xurídico das administracións públicas e do procedemento administrativo común.
-Ou ben directamente recurso contencioso-administrativo, no prazo de dous meses contados desde o día seguinte desta publicación, ante a Sala do Contencioso-Administrativo do Tribunal Superior de Xustiza de Galicia, de conformidade co establecido nos artigos 10º e 46º da Lei 29/1998, do 13 de xullo, reguladora da xurisdición contencioso-administrativa.
7. En caso de dúbida, dificultades técnicas ou necesidade de máis información, poderán dirixirse á Subdirección Xeral de Desenvolvemento da Sociedade da Información a través do teléfono 981 54 55 83, do enderezo de correo electrónico sxmit.axudas@xunta.es, ou presencialmente no edificio administrativo de San Caetano, bloque 5-4º andar, en Santiago de Compostela (A Coruña). Nesta subdirección xeral tamén se disporá dun taboleiro físico convencional onde poderá accederse en formato papel á información particularizada para cada un dos solicitantes presentados á convocatoria, recollidos nos citados anexos, o que garante a igualdade no proceso de notificación para todos os solicitantes nun procedemento de concorrencia competitiva, e mesmo para aqueles que non obtiveron un código electrónico na súa solicitude ao non seguir as indicacións e medios de axuda para a obtención dos formularios normalizados previstos na convocatoria.
Santiago de Compostela, 12 de novembro de 2010.
P.A.
José Luis Somoza Digón
Xefe de Servizo de Xestión
da Sociedade da Información
Ver referencia pdf "22300D004P075.PDF"